**עמוד שער קדמי:**

לוגו ירושלים שהייתה בבבל

לוגו מוזאון ארצות המקרא

25 קונפטי

 ירושלים שהייתה בבבל

***תמונת אל-יהודו בכתב יתדות***

במרכז התערוכה מוצגות תעודות ייחודיות השופכות אור על חייהם של גולי יהודה בבבל. חורבן ממלכת יהודה ובית המקדש הראשון וגלות בבל היו אירועים מכוננים בתולדות העם היהודי.

גולי יהודה ששרדו את מסע ההגליה המפרך יושבו בארץ שבין הפרת והחידקל והחלו לבנות את חייהם מחדש. בארץ זו עיצבו אנשי יהודה את דתם והפכו לעם היהודי, העם ששרד כנגד כל הסיכויים, בעודו נושא בזיכרונו את נהרות בבל שהפכו סמל לכמיהה לציון ולתקווה לגאולה.

התעודות המוצגות בתערוכה שייכות לאוסף לוחות טין הכתובים בכתב היתדות בשפה האכדית. תעודות אלו חושפות בפנינו את שמותיהם של עשרות גולים מיהודה וצאצאיהם ומהוות עדות ראשונה מסוגה לחייהם בבבל לאורך כמעט מאה שנה, החל מהדור הראשון לאחר החורבן ועד לימיו של המלך הפרסי כסרכסס, הוא אחשורוש המקראי.

**גוף הקטלוג:**

**אחריתה של ממלכת יהודה**

לאחר נפילתה של האימפריה האשורית האדירה בסוף המאה השביעית לפנה"ס מצאו עצמם מלכי יהודה האחרונים בלבו של מאבק עז בין בבל למצרים – שני הכוחות הגדולים ששאפו להשתלט על המרחב של סוריה וארץ ישראל. יהויקים מלך יהודה קיבל עליו בתחילה את עולו של נבוכדנאצר השני, אולם כעבור שלוש שנים מרד בו. מרד זה הוביל למסע בבלי נגד יהודה ולגלות הראשונה המתועדת בתנ"ך ובמקורות הבבליים, שהתרחשה בימיו של יהויכין בנו של יהויקים.

**תמונה של ראשי החצים ואבני הקלע**: ראשי חצים ואבני קלע ששימשו בקרבות על יהודה, אתרים שונים מיהודה, ראשית המאה השישית לפנה"ס, באדיבות רשות העתיקות, צילום: משה קן

הכרוניקה מימי נבוכדנאצר השני, שתצלום שלה מופיע על קיר התערוכה, מספרת כי בב' באדר בשנת מלכותו השביעית (598/7 לפנה"ס) כבש נבוכדנאצר את ירושלים (המכונה "עיר יהודה" באכדית) ומינה בה מלך כלבבו. תיאור זה תואם את המסופר בספר מלכים ב' פרק כד על הגליית יהויכין ומשפחתו יחד עם בני המעמד הגבוה, והמלכת צדקיהו אחי יהויקים בירושלים. צדקיהו, אחרון מלכי יהודה, מרד גם הוא בבבל, אולם הפעם המרד הסתיים בחיסולה של ממלכת יהודה, בחורבן בית המקדש ובגל הגליה נוסף מיהודה לבבל.

בשכבות החורבן שנחשפו בעיר דוד וברובע היהודי בירושלים, בתל לכיש ובעין גדי התגלו כלי חרס מנותצים המעידים על החיים שנגדעו בפתאומיות, וכן ראשי חצים ואבני קלע, עדות אילמת לקרבות העזים שהתנהלו שם. חורבן ירושלים ובית המקדש בחודש אב בשנת מלכותו ה-19 של נבוכדנאצר מלך בבל היה אירוע מטלטל שטבוע בזיכרונו של העם היהודי עד ימינו.

**אור חדש על גולי יהודה**

עם הגעתם לבבל יושבו גולי יהודה בישובים שונים. הבולט ביניהם נקרא אל-יהודו – "עיר יהודה", השם בו כינו הבבלים את ירושלים.

הבבלים הושיבו את הגולים על אדמות מלך ובתמורה לכך הם חויבו לשלם מסים שנגבו מתוצרתם החקלאית (בעיקר תמרים ושעורים). הגולים וצאצאיהם נדרשו לשרת בצבא הבבלי או גויסו לעבודות אזרחיות, כגון מפעלי בנייה או חפירת תעלות ("נהרות בבל"), שהיוו את עורק-החיים בארץ שבין הפרת והחידקל.

***תמונה של לוח אל-יהודו מס' 1:*** התעודה הקדומה ביותר באוסף – שטר חוב שנכתב בשנת 572 לפנה"ס, 14 שנה בלבד לאחר נפילת ירושלים, שעה שנבוכדנאצר השני עדיין ישב על כס המלוכה בבבל. אוסף סינדי ודוד סופר, אל-יהודו מס' 1, צילום: ארדון בר חמא

בתעודות אל-יהודו אנו פוגשים למעלה מ-75 שמות פרטיים המזהים את בעליהם כגולים מיהודה. ברבים מהשמות מופיע שמו של אלוהי ישראל, ולא מעט מהם מוכרים לנו מאוצר השמות התנ"כי או מתעודות חוץ-מקראיות. שמות אחדים מבטאים את מצבם של הגולים, כמו גליהו (האל גלה או הגלה). שמות אחרים מבטאים את כמיהת הגולים לשוב אל מולדתם, כמו ישוב-צדיק או יעליהו.

אחת המשפחות הבולטות בתעודות אל-יהודו היא משפחתו של סמכיהו, בן הדור הראשון של גולי יהודה בבבל. התעודות מאפשרות לנו להתחקות אחר צאצאיו במשך ארבעה ואולי גם חמישה דורות - לכולם הוענקו שמות עבריים. הענקת שמות עבריים מלמדת על שאיפתם של הגולים לשמר את זהותם הדתית והלאומית בסביבה הנוכרית.

***תמונה של דגם הכפר:*** דגם משוער של כפר בבלי וסביבותיו באלף הראשון לפנה"ס

**מאפילה לאור גדול**

גלות בבל הייתה לאחד האירועים המכריעים בתולדות העם היהודי ודתו. עם כיבוש בבל בידי הפרסים בשנת 539 לפנה"ס התיר המלך כורש לתושבי האימפריה שהוגלו בידי הבבלים לחזור למולדתם.

בדורות שלאחר מכן חזרו יהודים רבים ליהודה, בהם עזרא ונחמיה, אולם רבים אחרים נשארו בבבל. התפוצה היהודית בבבל הפכה לאחת הקהילות החשובות ביותר בהיסטוריה של העם היהודי, בעיקר בזכות החותם החשוב שהותירה בכתיבת התלמוד הבבלי בין המאות השלישית והחמישית לספירה.

יהדות בבל התקיימה ברציפות במשך כ-2500 שנה, עד להקמתה של מדינת ישראל.

***תמונה של שער מסכת בכורות, התלמוד הבבלי*** תמונה של שער מסכת בכורות מתוך מהדורת תלמוד בבלי שהודפסה לאחר מלחה"ע השניה בגרמניה. בתחתית הדף מתוארים מחנות עבודה ובראש הדף מתוארת ירושלים. נהרות בבל המופיעים בתווך מבטאים את הכמיהה לציון. היידלברג, 1948, אוסף אברהם אטינגר.

**שער פנימי אחורי:**

בתערוכה מוצגים פריטים שהושאלו באדיבותם של סינדי ודוד סופר, לונדון, וויליאם ל' גרוס, אוסף משפחת גרין, ד"ר חיים גרוסמן, עליזה ושלמה מוסאיוף ורשות העתיקות. התערוכה יצאה לפועל בזכות נדיבות לבם ותרומתם של סינדי ודוד סופר, קרן דיויד ברג, ג'ורג' בלומנטל, יוג'ין ואמילי גרנט, בת' סנדרס, מאירה ושלמה סנדרס, נעמי ופטר נוישטדטר, הקרן ע"ש אלי ובתיה בורובסקי, CBH Compagnie Bancaire Helvétique, ידידי מוזאון ארצות המקרא באמריקה, בבריטניה ובגרמניה, הקרן לארכאולוגיה של ארצות המקרא, משרד התרבות והספורט, משרד החינוך ועיריית ירושלים.

**מוזאון ארצות המקרא ירושלים** מציג אוסף עשיר וייחודי של מוצגים מתרבויות המזרח הקרוב הקדום יחד עם תערוכות מיוחדות העוסקות בתחומי ההיסטוריה, הארכיאולוגיה ועולם התנ"ך. המוזאון מציע סיורים מרתקים ומגוון תכניות חינוכיות ותרבותיות מקוריות.

**אנו מזמינים אתכם להצטרף לרשימת התפוצה של המוזאון, להצטרף למשפחת מנויי המוזאון ולעקוב אחרינו באתר, בעמוד הפייסבוק ובאפליקציה.**

שעות פתיחת המוזאון:

ימים א'-ה' 17:30-9:30 | ימי ד' 21:30-9:30 | יום ו', שבת וערבי חג 14:00-10:00 | חג - סגור

כתובת

טלפון

אתר

אימייל contact@blmj.org

**שער חיצוני אחורי:**

ויז'ואל תערוכה

לוגו המוזאון

כתובת אתר